ჭ ი ნ კ ე ბ ი

**ღრუბელს მისდევს ღრუბლის ჯარი,**

**უჩინ-მაჩინ მთავარე ჩანს,**

**ელავს შუქზე თოვლი ჩქარი,**

**მღვრიე ღამე, მღვრიე ცა.**

**მივალ, მივალ გაშლილ შარით,**

**რეკავს ზარი: დინ, დინ, დინ,**

**საშიშარი, საშიშარი**

**ბიჯის გადმგაც არის წინ.**

**"წინ, მეეტლევ!" - "არ მაქვს ძალი:**

**უჭირთ ცხენებს თოვლზე სვლა,**

**დამიხუჭა თოვლმა თვალი,**

**შეკრულია შარა მთლად.**

**თუნდა მომკალ, კვალი არ ჩანს: -**

**რა ვქნათ, ავცდით მგონი ხაზს.**

**ალბათ სადმე ჭინკა გაჩნდა,**

**გვაწვალებს და გვიბნევს გზას.**

**დახეთ: აგერ, აგერ ახტა,**

**მაფურთხებს და პირში მცემს.**

**აგერ ხრამში აგდებს ნაღდად**

**დაფეთებულ, ველურ ცხენს.**

**ვეებერთელა ფერად პალოდ**

**აეტუზა ჭინკა თვალს,**

**ხან ანათებს სავალალოდ,**

**ხან კი მისდევს ღამის კვალს".**

**ღრუბელს მისდევს ღრუბლის ჯარი,**

**უჩინ-მაჩინ მთვარე ჩანს,**

**ელავს შუქზე თოვლი ჩქარი,**

**მღვრიე ღამე, მღვრიე ცა.**

**ქარიშხალი არ გვასვენებს,**

**ზარი აღარ არხევს ველს,**

**ვეღარა ვძრავთ ბეჩავ ცხენებს,**

**მორს წავაწყდით, ანდა მგელს.**

**ბუქი ბრაზობს, ბუქი ტირის,**

**აფრუტუნდნენ ცხენები;**

**შეიბრუნა ჭინკამ პირი,**

**მირბის, მიჰქრის ჭენებით.**

**ადგილიდან დავიძარით.**

**ზარი რეკავს:Lდინ, დინ, დინ,**

**მაგრამ ავი სულთა ჯარი**

**თეთრ მინდორში დაგხვდა წინ.**

**მახინჯები, საზარები,**

**ეს ჭინკები მთვარეში**

**ბუქნაობენ გამწარებით**

**ფოთლებივით, თარეშით.**

**რამდენია, ვინ გაფანტა,**

**რად მოსთქვამენ ასე ზარს,**

**ქაჯს მარხავენ იქნებ, ანდა**

**კუდიან ქალს რთავენ ქმარს.**

**ღრუბელს მისდევს ღრუბლის ჯარი,**

**უჩინ-მაჩინ მთვარე ჩანს,**

**ელავს შუქზე თოვლი ჩქარი,**

**მღვრიე ღამე, მღვრიე ცა.**

**მისდევს ჭინკის გროვას გროვა,**

**მაღლა ცაში გროვდება,**

**მესმის მათი კვნესა, გლოვა**

**და გული მიღონდება. . .**

**1830**